« Ego Henricus de Baacon ad Albigenses proficiscens, de assensu Rancie uxoris mee et consilio amicorum meorum, testamentum meum coram presbitero qui curam habet anime mee et aliis multis de rebus meis tam mobilibus quam immobilibus hoc modo constitui. Ego lego ecclesie Vallis lucentis sex oschias apud Molinons, illas scilicet quas habui pro prato domini Nicholai, salva justicia earundem oschiarum quam michi retineo, et tres sextarios frumenti in redditibus meis de Baigniax et hoc lego pro anniversario meo faciendo. Item ecclesie Dei loci, lego pro anniversario meo redditus duarum oschiarum apud Paleiz, retenta tamen mihi earundem oschiarum justicia. Item monachis Villemauri, lego pro anniversario meo unam oschiam apud Paleiz, cujus tamen justiciam mihi retineo. Item tribus presbiteris scilicet de Baigniax, de Molinons et de Paleiz, lego tres sextarios avene annui redditus ita quod unicuique unum. Percipiet autem quilibet eorum suum in villa sua in meis consuetudinibus quas in eis habeo. Et hec lego ut singuli presbiteri predictarum parrochiarum faciant anniversarium [meum]. Item monasterio Capelle de Osa, viginti solidos redditus in censibus et consuetudinibus meis quod reddet singulis annis in festo quiscumcum successorum meorum qui tenebit terram meam ; et illi viginti solidi expendentur in pitentia monialium quolibet anno in die mei anniversarii. Item presbitero de Viletart, lego unam ancingliam terre pro anniversario meo. Item leprosis de Duabus aquis, lego duas ancinglias terre apud Viletart pro anniversario meo. Item ecclesie de Ripatorio, lego dimidium modium blade annui redditus, duos sextarios siliginis et quatuor ordei in molendino de Baacon percipiendum. Item ecclesie de Marceliaco, lego sive in elemosinam do, sive redeam, sive non, duos sextarios bladi annui redditus, unum siliginis et unum ordei pro anima defuncti Renerii et antecessorum suorum. Et propter hoc fiat in predicta ecclesia ipsorum anniversarium. Sumentur autem isti duo sextarii in terragio de Baacon, ita quod presbiter medietatem capiet et fabrica ecclesie reliquam medietatem. Item lego eidem ecclesie pro anniversario meo si forte me in hac peregrinatione viam universe carnis ingredi contingat, duos sextarios bladi, unum siliginis et unum ordei in predicto terragio de Baacon percipiendos singulis annis, ita quod presbiter habebit medietatem et fabrica ecclesie alteram. Item si me Dominus in hac via nature debitum solvere voluerit, volo et in testamento dispono quod de rebus mobilibus meis dentur monialibus de Capella Ose quadraginta solidos pro pitancia monialium in die qua facient officium meum. Item fabrice ecclesie beati Petri Trecensis, XX solidos. Item leprosis de Duabus Aquas, XX solidos pro pitancia. Item magistro Thome de Marceli, XX solidos et dimidium modium baldi, tres sextarios siliginis et tres ordei. Domino Johanni presbitero, X solidos. Garnerio clerico, V solidos. Leprosis de Marceli, V solidos. Leprosis de Molinons, V solidos. Ecclesie sancti Spiritus Trecensis, V solidos. Capelle de Triangulo, X solidos. Godino, X solidos. Omnibus presbiteris qui sunt in decanatu Pontium, VII libras et dimidium, eis equaliter distribuendas, pro meo servicio ab eorum quolibet faciendo. Et ut hoc ratum et firmum permaneat rogavi virum venerabilem G[alterium] abbatem Vallis lucentis ut scriptum presens sigilli sui munimine roboraret. »